**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ Д-Р РОСИЦА КРЪСТЕВА**

**ОБЩИНСКИ СЪВЕТНИК ПП ГЕРБ**

**УВАЖАЕМИ Г-Н КМЕТ,**

**УВАЖАЕМИ Г-Н ПРЕДСЕДАТЕЛ НА ОС,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

**(На основание чл. 21 ал. 2,**

**във връзка с чл.21, ал.1, т. 23 от ЗМСМА)**

**ПРЕДЛОЖЕНИЕ ЗА ОСИГУРЯВАНЕ НА ГРИВНИ С QR КОД ЗА ПОТРЕБИТЕЛИТЕ НА СОЦИАЛНИ УСЛУГИ С ДЕМЕНЦИЯ И ПСИХИЧНИ ЗАБОЛЯВАНИЯ КЪМ ОБЩИНА РУСЕ**

Деменцията е заболяване, водещо до упадък на множество когнитивни функции, което затруднява значително ежедневните дейности на болните. Хората с деменция имат нарушения на паметта, ориентацията, вниманието, езика, способностите за организация на ежедневието си, поради което те не могат вече напълно самостоятелно да се справят с всички обичайни за тях дейности. Много често при тях се наблюдават промени в емоциите, социалното поведение и мотивацията. С напредването на деменцията, когнитивните и поведенчески нарушения водят до прогресивна загуба на автономността на болните. Според експертите от Световната здравна организация (СЗО) деменцията е един от най-значимите здравни и социални проблеми на 21-ви век, нареждайки се до съдовите и онкологични заболявания.

Хората с психични отклонения и с ментални проблеми също са изпитват трудности в адаптацията, имат нарушено качество на живот и нерядко са стигматизирани и отхвърляни от обществото.

Данните от направените в България проучвания показват, че броят на хората с болест на Алцхаймер и сродни заболявания е около 100 хиляди. От извършена справка за броя на потребителите на социални услуги на територията на Община Русе става ясно, че лицата с деменция са 142, като най-много са настанени в дом за пълнолетни лица с деменция „Приста“ - 113, а пълнолетните лица с психични заболявания са общо 376. Медико-социалната значимост както на деменциите, така и на тежките психичните заболявания се дължи освен на високата заболеваемост и прогресивната загуба на самостоятелността на болните, така и от спецификата на необходимите грижи, изискващи големи здравни, социални и финансови разходи. Три пъти повече са хората, които са ангажирани с пациентите – близки и служители от здравните и социалните служби. По препоръка на СЗО трябва да се увеличат усилията в посока на осигуряване на интегрирани здравни и социални грижи, разработване на национални стратегии, планове и програми в областта на деменциите.

В тази връзка правя следното предложение – да се заделят средства от бюджета на Общината за изработване на софтуерна програма и на гривни с QR код, които да бъдат предоставени на пълнолетните лица с деменция и психични заболявания, които са потребители на социални услуги към Община Русе. На гривните ще има QR код, съдържащ информация за името на потребителя, текст, указващ, че лицето страда от деменция или има ментално увреждане, телефон за контакт със служител от социалните служби или близък, като няма да има допълнителни лични данни, с които да се злоупотребява. Целта на придобиването на тези специализирани гривни за безопасност и идентификация е намаляване на рисковете, свързани с потребителите, обслужвани от социалните служби, с деменция или с психични заболявания, особено тези, склонни към скитане или дезориентация. Тези устройства ще послужат като ключова, неинвазивна предпазна мярка, осигурявайки незабавен достъп до важна информация и данни за контакт при спешни случаи. Чрез подсигуряването на уязвимите лица с подобни инструменти, социалните служби ще подобрят автономността на потребителите, като същевременно ще се подпомогне връщане в безопасна среда след инцидент с бягство или криза. Тази инициатива е пряко свързана с ангажимента за максимална безопасност и благополучие на хората с деменция и ментални заболявания, ще намали стреса върху тях и семействата им, и ще подпомогне осигуряване на ефикасна и навременна реакция както от страна на персонала на социалните служби, така и от страна на екипите за спешна помощ в критични ситуации. Инициативата изисква и повече ангажираност от страна на обществото, както и провеждане на активна кампания за популяризирането ѝ.

Гривните с QR код за разлика от електронните проследяващи устройства са евтини, изработват се лесно, трудно се компрометират и лесно могат да се заменят при загуба или повреда. Те са водоустойчиви, с обезопасено закопчаване, което не позволява самостоятелното им сваляне от носещия ги. Цената на подобна гривна е ориентировъчно 0,20 лв. на бр. без ДДС, цената за отпечатване е 3 лв. на брой без ДДС, а цената за закупуване на софтуер за QR код генератор за 1 работна станция е 380 $ ( при курс 1.68 лв. за 1 долар е 640 лв.). Ако такива гривни се осигурят за всички възрастни потребители с деменция и психични заболявания, това би струвало ок. 1658 лв. без ДДС, без софтуера.

С оглед гореизложеното, на основание чл. 63, ал. 1 от Правилника за организацията и дейността на Общински съвет — Русе, неговите комисии и взаимодействието му с общинската администрация, предлагаме на Общински съвет -- Русе да вземе следното

**Р Е Ш Е Н И Е:**

От общинския бюджет да се заделят средства в размер на 3000 лв. за закупуване ва софтуер и гривни с QR код, които да бъдат предоставени на потребителите на социални услуги с деменция и психични заболявания към Община Русе.

13 октомври 2025 г. ВНОСИТЕЛ: …………………………

Гр. Русе д-р Росица Кръстева